  Виталий Пронин Пичи Пурга ёросысь Кечейыл гуртысь Зоя Бехматовалы 30-тӥ апреле 90 арес тырмиз. Улонлэсь курытсэ но, кузьытсэ но веръяз. З. Бехматова (бурысез) З. Утеева эшеныз.Зоя 3 аресысен будӥз Кечейыл бордысь ик Лялинын - со гурт али быремын ни. Анай-атаез уен-нуналэн тыршизы «Муш» колхозын. Зоялы 8 арес тырмем бере со но мӧйыос борды итӥськиз ни. Гуртысь мукет нылпиосын ӵош колхозэ потаны кутскиз: зор-кот-а, шунды туж зол пыже-а - бусыын, возь вылын  тыршизы. Уриськизы, турын дасязы. Валэн гыризы-кизизы.  Нош вал ӧз кылзӥськылы - пудо-живот но жадьылӥз, вылды.Война кутскем бере Зоялэсь дядяйзэ оже басьтӥзы. Со нуналэз Зоя Леонтьевна али но уг вунэты, синвуаськыса тодаз вайылэ. Валэн-дӧдьыен келяськизы, Зоя, дядяез вӧзы пуксьыса ик, кыдёке бӧрдыса мынӥз на. Дядяез, сое ӟыгыртыса, синвуаськиз. Озьы соос люкиськизы. Дядяез берытскиз, но пал пыд. Но озьы но ужаз колхозын - вал но сюдӥз, возьмаськиз но.Война вакытэ Зоялы 15 арес тырмиз гинэ - келязы Ижевск - Балезино чугун сюрес лэсьтыны. Нош собере, нылпиез ӧй вал на бере, 7 пол ветлӥз нюлэс кораны. Кызьы тэльын курадӟылӥзы - трос пол верамын но, гожъямын но ни: сием, изем потыса, кынмыса... Уй ӵоже дӥсьсы, пыдкукъёссы куасьмыса ӧз вуттылэ - ӵукназэ сое ик дӥсяллязы-кутчаллязы. Секытэз чидатэк, куд-огез пегӟыны но вырылӥз. Но таӵеос сьӧры уйиськылӥзы валъёсын, валамон, кутылӥзы но берыктылӥзы. Зоя Леонтьевна ваньзэ чидаз.Гуртсэс «неперспективной» карем бере отысь улӥсьёс тросэз выжизы Кечейылэ. Зоя Леонтьевнаос Лялинысь корказэс но вайизы, угось сое 4 ар солэсь азьло гинэ пуктӥзы вал ай. Со коркан нылкышно али но улэ. Пенсие потытозяз, Зоя Леонтьевна ужаз колхозын. Кладовщица но, учётчица но, бригадирлэн юрттӥсез но вал. Котьку вордӥз пудо-живот, чипы-курег. Туж яратылӥз чылкытлыкез - али но солэн азбарез но, корка пушкыз но котьку утялтэмын.- Мон 100 аресозь улыны малпасько ай,  - вера Зоя Леонтьевна.Озьы ик мед луоз!         Галина Сидорова                     Пичи Пурга ёрос, Кечейыл гурт  Теги: Быдымож  